b"\n_START_ARTICLE_\nSugeriamasis popierius\n_START_PARAGRAPH_\nSugeriamasis popierius (angl. blotting paper)\xc2\xa0\xe2\x80\x93 ma\xc5\xbeo tariamojo tankio popierius, skirtas greitai ir visi\xc5\xa1kai sugerti ra\xc5\xa1alo pertekliui nuo rankra\xc5\xa1\xc4\x8dio. Toks popierius naudojamas ir kaip kosmetikos priemon\xc4\x97, juos nuo odos pavir\xc5\xa1iaus sugeriamas riebal\xc5\xb3 perteklius._NEWLINE_Sugertukas\xc2\xa0\xe2\x80\x93 sugeriamojo popieriaus lapelis, dedamas \xc4\xaf mokyklinius s\xc4\x85siuvinius._NEWLINE_Manoma, kad sugeriamasis popierius atsirado apie 1400\xc2\xa0m., nors tada jis tikriausiai buvo retas, nes tada popierius dar buvo brangus. Sugeriamojo popieriaus neturintys \xc5\xbemon\xc4\x97s tada ra\xc5\xa1alo pertekli\xc5\xb3 nusausindavo pabarstydami k\xc4\x85 tik para\xc5\xa1yt\xc4\x85 dokument\xc4\x85 \xc5\xa1variu sausu sm\xc4\x97liu, o tada sm\xc4\x97l\xc4\xaf nuo popieriaus nupurtydavo. Pingant popieriaus gamybai sugeriam\xc4\x85j\xc4\xaf popieri\xc5\xb3 \xc4\x97m\xc4\x97 pla\xc4\x8diai naudoti vis\xc5\xb3 sluoksni\xc5\xb3 ra\xc5\xa1tininkai ir ra\xc5\xa1ytojai bei eiliniai \xc5\xbemon\xc4\x97s._NEWLINE_Sugeriamasis popierius buvo reikalingas, kol buvo ra\xc5\xa1oma \xc5\xbe\xc4\x85s\xc5\xb3 plunksnomis, mirkomais plunksnako\xc4\x8diais ir ra\xc5\xa1aliniais parkeriais. Ra\xc5\xa1ant \xc5\xa1iais ra\xc5\xa1ikliais neretai ra\xc5\xa1alo linijose neretai b\xc5\xabna pernelyg daug ra\xc5\xa1alo, kuris ilgai d\xc5\xbei\xc5\xabsta. Sugeriamuoju popieriumi galima nusausinti ra\xc5\xa1alo pertekli\xc5\xb3, ir k\xc4\x85 tik prira\xc5\xa1yt\xc4\x85 popieriaus lap\xc4\x85 galima u\xc5\xbeversti, d\xc4\x97ti \xc4\xaf aplank\xc4\x85 ir pan., nebijant kad i\xc5\xa1siteps nei\xc5\xa1d\xc5\xbei\xc5\xabv\xc4\x99s ra\xc5\xa1alas. Paprastai sugertukus naudodavo tol, kol j\xc5\xb3 pavir\xc5\xa1ius nuo sugerto ra\xc5\xa1alo nusida\xc5\xbeydavo i\xc5\xa1tisai.\n_START_SECTION_\nGamyba\n_START_PARAGRAPH_\nSugeriamojo popieriaus storis, mink\xc5\xa1tumas, sud\xc4\x97tis parenkami pagal numatyt\xc4\x85 paskirt\xc4\xaf. Paprastai daromas i\xc5\xa1 medviln\xc4\x97s specialiomis popieriaus ma\xc5\xa1inomis.\n_START_SECTION_\nKosmetika\n_START_PARAGRAPH_\nSugeriamasis popierius pardavin\xc4\x97jamas ir kaip kosmetikos kompanij\xc5\xb3 produktas odos prie\xc5\xbei\xc5\xabrai. Jisai tinka odos riebal\xc5\xb3 pertekliui nuo veido odos pa\xc5\xa1alinti. Dalis moter\xc5\xb3 tam rankinuke ar kosmetin\xc4\x97je turi paket\xc4\x97l\xc4\xaf sugeriamojo popieriaus._NEWLINE_Kai kurios kosmetikos kompanijos gamina sugeriam\xc4\x85j\xc4\xaf popieri\xc5\xb3 su pudra, kuris ne tik pa\xc5\xa1alina riebal\xc5\xb3 pertekli\xc5\xb3, bet ir papudruoja. Neretai kosmetinis sugeriamasis popierius b\xc5\xabna aromatizuotas.\n_START_SECTION_\nChemin\xc4\x97 analiz\xc4\x97\n_START_PARAGRAPH_\nSugeriamasis popierius naudojamas chemin\xc4\x97je analiz\xc4\x97je kaip nejudama terp\xc4\x97 plonasluoksn\xc4\x97je chromatografijoje. Tam skirtas popierius gaminamas i\xc5\xa1 itin \xc5\xa1varios medviln\xc4\x97s.\n_START_SECTION_\nNarkotikai\n_START_PARAGRAPH_\nKai kurie narkotikai (\xc5\xbeinomiausias LSD) kartais platinami ant sugeriamojo popieriaus. I\xc5\xa1 anksto perforuotas sugeriamojo popieriaus lapas sumirkoma narkotiko tirpalu ir i\xc5\xa1d\xc5\xbeiovinamas. Po to pagal perforuotas linijas atpl\xc4\x97\xc5\xa1iant popieriaus skiaut\xc4\x99 gaunama viena narkotiko doz\xc4\x97. Toks popierius da\xc5\xbenai b\xc5\xabna papuo\xc5\xa1tas i\xc5\xa1spausdintais paveiksl\xc4\x97liais, ornamentais (tai vadinama angl. blotter art 'sugertuk\xc5\xb3 menas').\n_START_SECTION_\nRa\xc5\xa1ymas\n_START_PARAGRAPH_\nSugeriamasis popierius buvo labai reikalingas, kai buvo ra\xc5\xa1oma mirkomaisiais plunksnako\xc4\x8diais. \xc4\x96mus ra\xc5\xa1yti ra\xc5\xa1aliniais parkeriais jo reik\xc4\x97jo re\xc4\x8diau, nes \xc4\xaf tokio parkerio plunksn\xc4\x85 ra\xc5\xa1alas tiekiamas tolygiau._NEWLINE_Sugeriamojo popieriaus galima rasti kanceliarijos preki\xc5\xb3 parduotuv\xc4\x97se._NEWLINE_Prispaudus sugeriam\xc4\x85j\xc4\xaf popieri\xc5\xb3 prie k\xc4\x85 tik para\xc5\xa1yto teksto, ant sugeriamojo popieriaus lieka veidrodinis teksto atspaudas. \xc5\xa0is rei\xc5\xa1kinys ne syk\xc4\xaf buvo panaudotas \xc4\xafvairiose detektyvin\xc4\x97se istorijose."